Wenkbrou-tendens: 'Bushy brows'
JY LEES NOU Wenkbrou-tendens: 'Bushy brows'
Behandeling vir welige wenkbroue
Seisoen ná seisoen bly wenkbroue in die kollig. Nou nog meer as tevore. Só kry jy die vorm en tekstuur van hierdie belangrike raam vir jou gesig reg.
Wenkbroue speel 'n belangrike rol in eerste indrukke. Dikwels kry ons dit reg . . . of baie verkeerd. Daar is 'n fyn lyn tussen wenkbroue wat yl en onversorg lyk, en donker, oordadige wenkbroue wat jou gesig oorweldig. "Goedversorgde wenkbroue raam jou gesig en kan jou jonger laat lyk. Die regte wenkbrouvorm met 'n boog wat geleidelik oploop, trek jou oë oop," sê Suna Robberts, grimeerkunstenaar en modestilis van Johannesburg.
DÍT MAAK 'N VERSKIL AAN JOU VOORKOMS
Een van die grootste foute wat ons maak wanneer dit by ons wenkbroue kom, is om van die wenkbrouvorm te vergeet en net die bestaande haartjies in te kleur, sê Suna. "Die sleutel is om 'n natuurlike vorm te kry wat vir jóú oë werk." Die regte vorm komplementeer en aksentueer jou oë en maak 'n reuse-verskil aan jou voorkoms, sê sy.
Tans is wenkbrouhaartjies wat diagonaal opwaarts gekam word – sogenaamde bushy brows – supergewild. Dit skep 'n ongetemde, jeugdige voorkoms. Jy het nie van nature ruie wenkbroue nodig om dié voorkoms te skep nie. Spuit 'n bietjie grimeersproei op 'n koekie seep en vee 'n wenkbrouborsel daaroor. Kam dan jou wenkbroue skuins opwaarts. Die wasagtige tekstuur van die seep werk net so goed soos 'n wenkbroujel om jou wenkbrouhaartjies voller te laat lyk en te keer dat die haartjies platval. Vir 'n meer langdurige oplossing, oorweeg 'n eyebrow lamination-behandeling by 'n salon (sien "Behandeling vir welige wenkbroue").